Ткъа Тесаев Зеламхас, кхечу Iилманчаша а санна, цIерш йохуш ягарйинарг нохчийн 31 юрт ю. Цо билгайоху уьш хилла меттигаш а. Изза дина шайн белхашкахь А.Сулеймановс а, I.Кусаевс а. Иштта мехала ду А.Бержес XIX-чу бIешарахь Соьлжа хица Буьрса гIап яле хьалха хилла хьал довзуьйтуш, цхьаболчеран (харцIилманчийн) хетарш совцош аьлларг а. «Нохчийчоь а, нохчий а» цIе йолчу шен Iилманан-талламан балха тIехь цо чIагIдо: «I8I9-гIа шо тIекхаччалц (Нохчийн махкахула охьадогIучу) Соьлжица, нохчийн ярташ йоцург, вайн цхьа а юрт ца хилла...»